钦定古今图书集成/明伦汇编/官常典/第620卷 > 《江宁府谢上表》宋·王安石
## 钦定古今图书集成/明伦汇编/官常典/第620卷 > 《江宁府谢上表》宋·王安石

稽违诏令，经涉岁时。先帝登遐，既不获奔驰道路；陛
下即位，又未尝瞻望阙廷。所忧后至之刑诛，敢冀就
加于官使。虽知黾勉，尚惧颠𬯀。盖闻因任以责群材，
厚省以通众志。厥或抱能而可用，则虽负疾而见容。
如臣者，逮侍先朝，叨官外制。惓惓许国，虽有愚忠；役
役随人，但尸荣禄。衔哀去位，婴疹弥年。望绝龙光，分
投冗散。伏遇皇帝陛下绍膺尊极，俯烛幽微，延之以
三节之严，付之以十城之重。比缘禋祀，特有褒封，申
命曲加，因邮并赐。唯是土风之美，素无犴狱之烦，久
寄托于丘坟，粗谙知其闾里。念虽闭阁，殆弗废于承
流；以比造朝，或未妨于养疾。矧恩勤之已迫，且逊避
之不容。敢不少尝体力之所任，祗奉诏条而为治冀
逃大戾，仰称殊私。